CELEX: 62011TN0402
Language: el
Date: 2011-07-29 00:00:00
Title: Υπόθεση T-402/11: Προσφυγή της 29ης Ιουλίου 2011 — Preparados Alimenticios del Sur κατά Επιτροπής

24.9.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 282/39
            
         Προσφυγή της 29ης Ιουλίου 2011 — Preparados Alimenticios del Sur κατά Επιτροπής
   (Υπόθεση T-402/11)
   2011/C 282/74
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Preparados Alimenticios del Sur, SL (Murcia, Ισπανία) (εκπρόσωπος: ο δικηγόρος I. Acero Campos)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση αναπομπής της υπόθεσης διαγραφής δασμών στις ισπανικές τελωνειακές αρχές,
            
         
               —
            
            
               να υποχρεώσει την Επιτροπή να λάβει απόφαση επί της αίτησης διαγραφής δασμών της Prealisur S.L., η οποία επηρεάζει άμεσα την αίτηση της Zukan S.L.,
            
         
               —
            
            
               να υποχρεώσει την Επιτροπή, ενόψει της λήψης απόφασης επί της εν λόγω αίτησης, να λάβει όλα τα αναγκαία μέτρα και να προβεί σε όλες τις αναγκαίες πράξεις, ακόμη και έναντι των ισπανικών τελωνειακών αρχών, προκειμένου να αποκτήσει όλα τα απαραίτητα στοιχεία για την επίλυση της υπόθεσης, περιλαμβανομένων και των εγγράφων που η Επιτροπή ισχυρίζεται ότι έχει ζητήσει από τις ισπανικές τελωνειακές αρχές και που οι αρχές αυτές δεν της έχουν διαβιβάσει,
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η παρούσα προσφυγή έχει ασκηθεί κατά της απόφασης της Ευρωπαϊκής Επιτροπής της 29ης Ιουνίου 2011, με την οποία η Επιτροπή ανέπεμψε στις ισπανικές αρχές την υπό κρίση υπόθεση διαγραφής δασμών για να λάβουν απόφαση επί της αίτησης της προσφεύγουσας για διαγραφή εισαγωγικών δασμών (υπόθεση 003-004-005-006-2009 RRPP-J Y REC 04/10), με το αιτιολογικό ότι δεν διέθετε αρκετά στοιχεία για να λάβει απόφαση επί της υπόθεσης. Οι ισπανικές τελωνειακές αρχές είχαν υποβάλει προηγουμένως την υπόθεση στην Επιτροπή βάσει του άρθρου 220, παράγραφος 2, στοιχείο β', του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302, σ. 1).
   Προς στήριξη της προσφυγής της, η προσφεύγουσα προβάλλει τέσσερις λόγους ακύρωσης.
   
               1)
            
            
               Πρώτος λόγος: Παράβαση ορισμένων άρθρων του κανονισμού (ΕΟΚ) 2454/1993 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253, σ. 1).
               
                           —
                        
                        
                           Η προσφεύγουσα ισχυρίζεται συγκεκριμένα ότι συντρέχει παράβαση των άρθρων 872 και 873 του κανονισμού αυτού, διότι η Επιτροπή δεν γνωστοποίησε στην προσφεύγουσα την πρόθεσή της να εκδώσει αρνητική απόφαση, ώστε η προσφεύγουσα να έχει τη δυνατότητα να υποβάλει τις παρατηρήσεις της, και δεν την ενημέρωσε για το ότι είχε υποβάλει στις ισπανικές αρχές αίτηση παροχής πληροφοριών και για το ότι συνεπώς είχε παραταθεί η προθεσμία για τη λήψη απόφασης επί της αίτησης διαγραφής.
                        
                     
         
               2)
            
            
               Δεύτερος λόγος: Παράβαση του άρθρου 220, παράγραφος 2, στοιχείο β', του τελωνειακού κώδικα, διότι η διάταξη αυτή δεν προβλέπει ότι το λάθος των τελωνειακών αρχών πρέπει να είναι «ενεργητικό», όπως υποστηρίζει η Επιτροπή, οπότε η υπόθεση αναπέμφθηκε, λόγω ελλιπών στοιχείων σχετικά με το ποιος διέπραξε το σφάλμα, ενώ αυτός που το διέπραξε δεν είναι άλλος από τις ισπανικές τελωνειακές αρχές.
            
         
               3)
            
            
               Τρίτος λόγος: Παράβαση του εσωτερικού κανονισμού της Επιτροπής, και συγκεκριμένα του παραρτήματος του κανονισμού αυτού, το οποίο περιλαμβάνει τον κώδικα ορθής διοικητικής συμπεριφοράς του προσωπικού της Ευρωπαϊκής Επιτροπής στις σχέσεις του με το κοινό.
               
                           —
                        
                        
                           Η προσβαλλόμενη απόφαση αντιβαίνει, κατά την προσφεύγουσα, στις γενικές αρχές της χρηστής διοίκησης, στις γενικές κατευθυντήριες γραμμές της ορθής διοικητικής συμπεριφοράς και στο δικαίωμα πληροφόρησης για τα δικαιώματα των ενδιαφερόμενων μερών. Κατά την προσφεύγουσα, η Επιτροπή δεν έθεσε στη διάθεσή της κανένα από τα έγγραφα που της είχε ζητήσει ούτε έλαβε θέση συναφώς με την προσβαλλόμενη εν προκειμένω απόφαση.
                        
                     
         
               4)
            
            
               Τέταρτος λόγος: Παράβαση του Χάρτη των Θεμελιωδών Δικαιωμάτων της Ευρωπαϊκής Ένωσης.
               
                           —
                        
                        
                           Κατά την προσφεύγουσα, συντρέχει παράβαση των άρθρων 41, 42, 47, 48 και 51 του Χάρτη.